ILINK รับงานเพียบ
ราคาหุ้น ILINK ค่อยๆ ปรับตัวขึ้นแบบค่อยเป็นค่อยไป พฤติกรรมของราคาหุ้นถือว่าไม่น่ากลัวที่จะเข้าสะสม เพราะเชื่อว่าราคาหุ้นมีโอกาสฟื้นตัวต่อเนื่องได้ในอนาคต
ราคาหุ้น ILINK ค่อยๆ ปรับตัวขึ้นแบบค่อยเป็นค่อยไป พฤติกรรมของราคาหุ้นถือว่าไม่น่ากลัวที่จะเข้าสะสม เพราะเชื่อว่าราคาหุ้นมีโอกาสฟื้นตัวต่อเนื่องได้ในอนาคต
31 พ.ค. 2563

คุณค่าบริษัท
เมื่อพิจารณาราคาหุ้นบนกระดานของ บริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK จะเห็นได้ว่าค่อยๆ ปรับตัวขึ้นแบบค่อยเป็นค่อยไป พฤติกรรมของราคาหุ้นถือว่าไม่น่ากลัวที่จะเข้าสะสม เพราะเชื่อว่าราคาหุ้นมีโอกาสฟื้นตัวขึ้นต่อเนื่องได้ในอนาคต
ด้วยบริษัทฯจะทยอยรับรู้งานอย่างต่อเนื่อง จากปัจจุบันบริษัทฯมีงานในมือ (Backlog) อยู่ที่ 1,444 ล้านบาท คาดว่าจะทยอยรับรู้รายได้ในปีนี้และปีหน้า แบ่งเป็น ธุรกิจวิศวกรรมโครงการพิเศษ ได้แก่ งาน Satellite Terminal (CC3) คาดจะส่งมอบงานได้ภายในเดือน ส.ค. 2563 และรถไฟขนส่งผู้โดยสารไปยัง Satellite Terminal สนามบินสุวรรณภูมิเฟส 3 (CC4) มีความคืบหน้าไปแล้ว 40% คาดจะสามารถทยอยส่งมอบได้ภายในสิ้นปีนี้ได้ทั้งหมด,
งานในจังหวัดแม่ฮ่องสอน ดำเนินการไปแล้ว 98% สามารถส่งมอบได้ในปีนี้, งาน Repair Joint (Submarine) ดำเนินการเสร็จเรียบร้อยแล้ว คาดส่งมอบงานได้ในปีนี้, งาน Underground เชียงใหม่ ดำเนินการไปแล้ว 39% คาดส่งมอบงานได้ในปีนี้และปีหน้า, งานการปรับปรุง สายเคเบิลใต้น้ำ ระบบ 33 kV วงจรบ้านน้ำเค็ม-เกาะคอเขา จ.พังงา ดำเนินการไปแล้ว 70% คาดส่งมอบงานได้ในปีนี้
ส่วนธุรกิจจัดจำหน่ายสายสัญญาณ ประกอบด้วย งานจัดซื้อ/ติดตั้ง Fiber optic กรมการสื่อสารทหาร ดำเนินการไปแล้ว 98% คาดส่งมอบงานได้ในปีนี้ และจัดซื้อ/ติดตั้งปรับปรุงระบบโทรคมนาคมทหาร กรมการสื่อสารทหาร ดำเนินการไปแล้ว 96% คาดส่งมอบงานได้ในปีนี้
นอกจากนี้บริษัทฯ ก็อยู่ระหว่างการติดตามผลการประมูลงาน Spare Part โครงการเคเบิลใต้น้ำ มูลค่า 57 ล้านบาท ขณะที่ก็เตรียมเข้าประมูลงานเพิ่มเติมอีก ได้แก่ งานสายส่ง (Transmission Line) จ.น่าน มูลค่า 110 ล้านบาท, โครงการเคเบิลใต้น้ำ เกาะสีชัง จ.ชลบุรี มูลค่า 700 ล้านบาท และโครงการเคเบิลใต้น้ำ  เกาะเต่า จ.สุราษฎร์ธานี มูลค่า 1,750 ล้านบาท
อย่างไรก็ตามแผนการดำเนินงานในปีนี้ บริษัทฯ ยังคงเป้าหมายรายได้เติบโต 5% เป็น 5,950 ล้านบาท จากปีก่อนอยู่ที่ 5,662.29 ล้านบาท โดยจะมีสัดส่วนรายได้มาจากธุรกิจจัดจำหน่ายสายสัญญาณ 45%, ธุรกิจโทรคมนาคม 50% และธุรกิจวิศวกรรมโครงการพิเศษ 5%
ขณะที่บริษัทฯ ชนะอุทธรณ์งานโครงการเคเบิลใต้น้ำ (Submarine Cable) ระบบ 33 kV ของการไฟฟ้าส่วนภูมิภาค (กฟภ.)  เกาะปันหยี จ.พังงา มูลค่า 144 ล้านบาท คาดว่าจะสามารถเซ็นสัญญาได้ในเดือน ก.ค.นี้
ส่วนงานโครงการเคเบิลใต้น้ำ เกาะสมุย จ.สุราษฎร์ธานี มูลค่า 1,230 ล้านบาท ปัจจุบันอยู่ระหว่างกระบวนการอุทธรณ์ ซึ่งน่าจะใช้เวลาอีกระยะหนึ่ง โดยทั้ง 2 โครงการ บริษัทฯ เป็นผู้เสนอราคาประมูลต่ำสุด แต่ ทางกฟภ.ได้ประกาศยกเลิกโครงการดังกล่าว
พร้อมกับตอกย้ำด้วยผลการดำเนินงานไตรมาส 1 สิ้นสุดวันที่ 31 มีนาคม 2563 บริษัทฯมีรายได้รวมขยับขึ้นมาอยู่ที่ 1,349.38 ล้านบาท จากงวดเดียวกันของปีก่อน 1,157.50 ล้านบาท จากรายได้จากการขายเพิ่มขึ้น, รายได้จากงานบริการโครงข่ายและให้บริการพื้นที่ดาต้าเซ็นเตอร์เพิ่มขึ้น และรายได้จากการให้บริการวิศวกรรมเพิ่มขึ้น ส่งผลให้บริษัทฯมีกำไรขยับขึ้นมาอยู่ที่ 61.02 ล้านบาท หรือ 0.11 บาทต่อหุ้น จากงวดเดียวกันของปีก่อน 33.40 ล้านบาท หรือ 0.06 บาทต่อหุ้น
ทั้งนี้ด้วยงานเต็มมือ ประกอบกับผลการดำเนินงานที่แกร่ง เชื่อว่าจะช่วยผลักดันให้ราคาหุ้นค่อย ๆ ปรับตัวขึ้นได้นั่นเอง
…
ผู้ถือหุ้นรายใหญ่
รายชื่อกรรมการ